Broj: 711-I-643-P-199-18/19-04-11

Zagreb, 8. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Davorina Ivanjeka kao zamjenika predsjednice Povjerenstva te Tončice Božić, , Aleksandre Jozić-Ileković i Tatijane Vučetić kao članova Povjerenstva,na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Dalibora Fofonjke, zamjenika gradonačelnika Grada Orahovice,** na 41. sjednici, održanoj 8. ožujka 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika gradonačelnika Grada Orahovice i obavljanjem poslova direktora trgovačkog društva PHOENIX d.o.o., u razdoblju od stupanja na dužnost dana 8. lipnja 2017.g. do dana donošenja predmetne Odluke, dužnosnik Dalibor Fofonjka počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Daliboru Fofonjki izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kuna, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom iznosu od 1.000,00 kuna.**
3. **Nalaže se dužnosniku Daliboru Fofonjki, da se u roku od 30 dana od zaprimanja ove Odluke, razriješi s funkcije direktora trgovačkog društva PHOENIX d.o.o. te da o tome bez odgađanja obavijesti Povjerenstvo. U protivnom, Povjerenstvo će protiv dužnosnika pokrenuti novi postupak zbog povrede članka 14. stavka 1. ZSSI-a.**

Obrazloženje

Povjerenstvo je na 12. sjednici, održanoj 30. svibnja 2018.g., pokrenulo postupak za odlučivanje o sukobu interesa protiv dužnosnika Dalibora Fofonjka, zamjenika gradonačelnika Grada Orahovice, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkog društva PHOENIX d.o.o.

Dužnosnik Dalibor Fofonjka je dana 10, kolovoza 2018.g. dostavio pisano očitovanje na Odluku o pokretanju postupka u kojoj je naveo kako nije u mogućnosti promijeniti svoj status u trgovačkom sudu zbog međunarodnog ugovora koji je potpisao 1990,g. kod osnivanja trgovačkog društva PHOENIX d.o.o. Dužnosnik također napominje kako dužnost zamjenika gradonačelnika Grada Orahovice obnaša kao volonter, dok predmetno trgovačko društvo proizvodi proizvode koji nemaju nikakve veze s hrvatskim tržištem i 100% izvozi.

Dužnosnik Dalibor Fofonjka je 31. srpnja 2017.g. Povjerenstvu podnio izvješće o imovinskom stanju dužnosnika, povodom stupanja na dužnost zamjenika gradonačelnika Grada Orahovice. Uvidom u podneseno izvješće Povjerenstvo je steklo saznanja kako dužnosnik istovremeno uz obnašanje navedene javne dužnosti obavlja i poslove direktora trgovačkog društva PHOENIX d.o.o.

Pod rubrikom „Podaci o drugim poslovima dužnosnika tijekom obnašanja mandata“ dužnosnik je naveo kako obavlja poslove direktora u trgovačkom društvu PHOENIX d.o.o. od 20. listopada 1990.g. Pod rubrikom „Prihodi“ dužnosnik je naveo kako za obnašanje dužnosti zamjenika gradonačelnika Grada Orahovice prima volontersku naknadu, dok u društvu PHOENIX d.o.o. prima plaću.

Pod podacima „Poslovni udjeli, dionice i vrijednosni papiri u poslovnim subjektima“ dužnosnik je naveo kako ima udio od 33% u istom trgovačkom društvu, ali i da je prava na temelju udjela prenio na fizičku osobu, …………….. Dužnosnik je Povjerenstvu dostavio Ugovor o prijenosu upravljačkih prava na temelju poslovnog udjela u društvu PHOENIX d.o.o., sklopljenog između dužnosnika kao prenositelja i ………………….. kao povjerenika.

Uvidom u Sudski registar Trgovačkog suda u Bjelovaru utvrđeno je da je pod MBS: 010012944 upisano trgovačko društvo PHOENIX d.o.o., OIB: 13430369460. Kao jedan od osnivača/članova društva upisan je i Dalibor Fofonjka. Isti je upisan i kao jedna od osoba ovlaštenih za zastupanje društva - direktor.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Iz prikupljenih podataka i dokumentacije utvrđeno je da je dužnosnik Dalibor Fofonjka istovremeno uz obnašanje dužnosti zamjenika gradonačelnika Grada Orahovice, u razdoblju od stupanja na dužnost 8. lipnja 2017.g. do dana donošenja predmetne Odluke, obavljao i poslove direktora trgovačkog društva PHOENIX d.o.o., čime je počinio povredu članka 14. stavka 1. ZSSI-a. Povjerenstvo pritom napominje, s obzirom na navode u očitovanju na pokretanje postupka, kako okolnost obnaša li dužnosnik svoju dužnost profesionalno ili kao volonter nije odlučna za utvrđenje predmetne povrede. Nadalje, zabrana iz članka 14. stavka 1. ZSSI-a propisana je beziznimno te je dužnosnik po stupanju na dužnost obvezan svoje ranije poslove uskladiti s obvezama i ograničenjima koja mu nameće ZSSI-a. Obveze iz trgovačkog društva nemaju prvenstvo pred primjenom prisilnih pravnih normi Zakona. Prihvaćanjem obnašanja javne dužnosti dužnosnik prihvaća i sva ograničenja koja mu Zakon nameće te ih se dužan pridržavati, u protivnom nije u mogućnosti zakonito obnašati javnu dužnost.

Stoga je Povjerenstvo odlučilo kao što je navedeno u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo činjenicu da je dužnosnik u dužem vremenskom razdoblju bio u utvrđenoj povredi, kao i da povredu nije razriješio do okončanja predmetnog postupka. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da dužnosnik dužnost zamjenika gradonačelnika Grada Orahovice obnaša kao volonter.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn, koja će trajati 4 mjeseca te će se izvršiti u 4 uzastopna mjesečna obroka, svaki u pojedinačnom iznosu od 1.000,00 kn.

Člankom 20 stavkom 3. ZSSI-a propisano je da obveze koje za dužnosnika proizlaze iz članaka 7., 8., 9., 14. i 17. Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

S obzirom da se dužnosnik Dalibor Fofonjka u trenutku donošenja predmetne Odluke i dalje nalazi u povredi članka 14. stavka 1. ZSSI-a te s obzirom da je člankom 20. stavkom 3. ZSSI-a propisano kako obveze koje za dužnosnika proizlaze iz članaka 7., 8., 9., 14. i 17. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti, Povjerenstvo je odlučilo kao u točki III. izreke ove odluke.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Dalibor Fofonjka, elektronička dostava
2. Objava na internetskoj stranici Povjerenstva
3. Pismohrana